Foto’s: Honderde in Pretoria ruk op teen plaasaanvalle, -moordeHonderde mense het die afgelope naweek in Pretoria saamgetrek om aan nóg ’n optog teen plaasaanvalle en -moorde deel te neem. Die organiseerders van die organisasie Unite Against Farm Murders and Attacks het ŉ groot opkoms verwag. “Dit was vreedsaam en ’n groot sukses,” sê Kallie Roux, een van die organiseerders. Honderde mense het Saterdag in Sefako Makgatho-rylaan in die noorde van die stad bymekaar gekom en het daarna deur die stad se strate en hoofweë tot by die Uniegebou gery. “Die regering moet daarvan kennis dra dat ons besorg is oor die plaasaanvalle en -moorde in Suid-Afrika. Ons wil hê dat die regering drastiese stappe moet doen om dit hok te slaan en dat die planne wat reeds op die tafel is, in werking gestel word.” Roux glo dat die talle optogte teen landelike misdaad landwyd nou die regering se aandag op die probleem vestig. Hy verwys spesifiek na pres. Cyril Ramaphosa se jongste nuusbrief waarin die president hom sterk uitgelaat het oor die moord op Brendin Horner, ŉ jong Vrystaatse plaasbestuurder wat voorverlede week wreed in die omgewing van Paul Roux vermoor is. Tog moet daar nóg druk op die regering geplaas word, meen Roux. Hy verwys ook na die wreedheid wat soms met plaasaanvalle en -moorde gepaard gaan. “Dit is ŉ terreurdaad teen die land se voedselsekerheid. “Ons wil nie oorlog maak nie. Ons is vreedsaam. Ons wil net ons stem laat hoor dat plaasaanvalle en -moorde ’n groot probleem is. Ons wil ook in solidariteit met die boeregemeenskap saamstaan.”